Papersnake/gushiwen huggingface dataset:
题莹讲主云林
李龏（金朝）

闻说有云林，吟人未易吟。无风常滃滃，不雨自阴阴。

宿鹤秋枝老，悬灯夜屋深。虽于朝市远，僧住若为心。
元夕园居有怀
傅汝楫（明代）

流光元夕到，春事半园居。映月花还嫩，随风柳未舒。

枕欹招隐赋，笔阁绝交书。怅望烟霞外，何时返鹿车。
午睡
宋伯仁（宋代）

午梦惊回笋簟凉，坦夷襟度即潇湘。
诗高自与梅花好，食淡方知共味长。
事说万端多画虎，人无一念不亡羊。
满头飞絮春零乱，莫笑狂夫老更狂。
【双调】新水令_大明开放九
未知作者（元代）

大明开放九重天，拜紫宸玉楼金殿。红摇银烛影，香袅御炉烟。奏凤管冰弦，
唱大曲梨园。列文武官员，降玉府神仙，齐贺太平年。
【庆东原】遣奉使传丹诏，赈饿贫审滞冤，黜贪邪访民瘼巡行遍。陛下恩极
四边，祥开万年，和应三元。选人物治朝纲，取进士登科选。
【雁儿落得胜令】朝廷德化宣，台察清风宪。都堂有政声，枢府无征战。四
海永安然，诸邦尽朝献。武将每黄阁麒麟上，宰相每青霄日月边。仰洪福齐天，
无东面征西夷怨。君贤臣贤，庆吾皇泰定年。
【鸳鸯煞】万万载户口增田畴辟民归善，民归善省刑罚薄税敛差徭免差徭免，
日月同明，日月同明嵩岳齐肩。唱道、唱道虎据中原，虎据中原龙飞九天，龙飞
九天雨顺风调合天意随人愿。随人愿照百二山川，照百二山川一点金星瑞云里现。
闲争夺鼎沸了丽春园，欠排场不堪久恋。时间相敬爱，端的怎团圆？白没事
教人笑惹人怨。
【驻马听】锦阵里争先，紧卷旗幡不再展；花营中挑战，劳拴意马与心猿。
降书执写纳君前，唇枪舌剑难施展。参破脱空禅，早抽头索甚他人劝。
【乔牌儿】都将咱冷句店，心儿里岂不嫌。屯门塞户刚剑，纸糊锹怎地
展？
【天仙子】从今后，识破野狐涎。红粉无情，灾星不现。村酒酽野花浓，再
不粘拈。当时话儿无应显？好事天悭。
【尾】料应也不得为姻眷，有了神前咒怨。为甚脚儿稀，尺紧得阳台路儿远。
搅闲风吹散楚台云，天对付满怀愁闷。您那里欢娱嫌夜短，俺寂寞恨长更。恰似
线断风筝，绝鱼雁杳音信。
【驻马听】多绪多情，病身躯憔悴损；闲愁闲闷，将柳带结同心。瘦岩岩宽
褪了绛绡裙，羞答答恐怕他邻姬问。若道伤春，今年更比年时甚。
【沉醉东风】莲脸上何曾傅粉，鬓松不整乌云。口儿店心儿里印，捱一
宵胜似三春。怕的是黄昏点上灯，照见俺孤凄瘦影。
【幺】早是我愁怀闷哽，更那堪四扇帏屏。遣人愁添人恨，无端怨煞丹青。
画得来双双厮配定，做得伤情对景。
【天仙子】一扇儿画着双通叔和苏氏到豫章城，一扇儿是司马文君。一扇儿
是王魁桂英。画的来厮顾盼厮温存，比各青春。这一扇儿比他每情更深，是君瑞
莺莺。
【随煞】您团圆偏俺成孤另，拥被和衣坐等。听鼓打四更过，搭伏定鸳鸯枕
头等。
寨儿中风月煞经谙，收心也合搠氵。再不缠头戴蜀锦，沽酒典春衫。心如
柳絮粘泥，狂风过怎摇撼？
【乔牌儿】这番天对勘，非是俺愚滥。相知每侧脚里来轰减，盖因他酒半酣。
【夜行船】又引起往前风月胆，今番做得尴尬。且休说久远当来，奈何时暂，
这些时陡羞惨。
【天仙子】咱非参，坏怪斗来搀，怎肯祆庙火绝，蓝桥水氵。难掩盖泼风
声，被各俱耽？怎只恁两下里阻隔情分减，面北眉南。
【离亭宴煞】你休起风波剁断渔舟缆，得团圆摔破青铜鉴。冤家行再三，再
三嘱付勤相探。常将好事贪，却休教花星暗，万一问休将人倒赚。眼М了可憎才，
心疼煞志诚俺。
凤凰台上忆吹箫，似钱塘梦魂初觉。花月约，凤鸾交。半世疏狂，总做了一
场懊。
【驻马听】黄诏奢豪，桑木剑熬乏古定刀；双郎穷薄，纸糊锹掘了点钢锹。
怕不待争锋取债恋多娇，又索书名画字寻人保。枉徒劳，供钱买笑教人笑。
【落梅风】姨夫闹，咱便烧，君子不夺人之好。他揽定磨杆儿夸俏，推不动
磨杆上自吊。
【步步娇】积趱下三十两通行鸦青钞，买取个大笠子粗麻罩。妆甚腰，眼落
处和他契丹交。虽是不风骚，不到得着圈套。
【离亭宴带歇指煞】佳人有意郎君俏，郎君没钞莺花恼。如今等惜花人弄巧，
止不过美话儿排，虚科儿套，实心儿少。想着月下情，星前约，是则是花木瓜儿
看好。李亚仙负心疾，郑元和下番早。
暮春天气正愁人，对东风乱红成阵。愁白昼，恨黄昏。旧恨新愁，都在这时
分。
【夜行船】望断归鸿共锦鳞，不传织锦回文。多病多躯，怯春方寸，谩赢得
沈腰潘鬓。
【步步娇】劣性儿从前人难奔，何下手咱行顺。谩着外人，忙里偷闲厮温存。
想着那些儿恩，教俺几世儿填还尽。
【拨不断】苦伤神，谩销魂，瘦来生怕旁人问。司马空怜多病身，文君不寄
平安信，可知道一亲一近。
【离亭宴煞】有百十年伴老眉尖恨，有一千般不记得心头闷。腰围自忖，近
新来陡觉罗衣褪。可喜娘心头印，眼见的东阳瘦损。奚落美满再团圆，受过的
相思正不得本。
玉堂春色一更初，绣帘栊绿窗朱户。银台烧画烛，金鼎串烟浮。翠画屏舒，
一地绣ブ褥。
【驻马听】佳丽欢娱，龟背帘前听笑语。夜筵摆列，银高点照娇妹。玉瓶
插紫珊瑚，金樽潋滟葡萄绿。不寻俗，笙箫厌倦讴新曲。
【步步娇】宝髻高盘堆云雾，钗插荆山玉。离洛浦，天赐仙姿出尘俗。更通
疏，无半点儿包弹处。
【落梅风】宜观觑，堪画图，可人意更知音律。凌波半弯足衬足，荡湘裙
款移莲步。
【拨不断】美妻夫，笑相呼。珠围翠绕今年福，红粉殷勤捧绿醑。桃花扇底
歌《金缕》，不堪消喻。
【离亭宴煞】直吃到落花风散笙歌住，朦胧月转西楼去。舒翡翠被儿中眠，
鸳鸯帐儿里宿。　思情
碧梧天静暮云收，入罗衣晚风凉透。屏开闲孔雀，帘簌控金钩。懒上危楼，
书慵寄雁来候。
【驻马听】鬼病淹留，白发相如岂耐愁。泪痕依旧，青衫司马不禁秋。锦橙
香绽露金柔，丹枫叶落霜红皱。俺倦凝眸，别离咫尺重阳又。
【乔牌儿】喜字儿不应口，肯字儿枉迤逗。相思眼底成消瘦，为他时出尽丑。
【雁儿落】宽褪了联诗宫锦裘，酒社天香袖。剑慵看玉兔秋，笔倦扫苍龙溜。
【得胜令】呀，思量来端的没来由，和您娘无事做敌头。不是这掷果的潘安
俏，都则为当垆的卓氏羞。休忧，有日还成就；娇柔，忽的心上有。
【甜水令】猛想起那可意人儿，丰丰韵韵，忘昏失昼，情易舍业难酬。空着
我见后思量，片时作念，独自亻孱亻愁。闷字儿常在心头。
【折桂令】将一朵并头莲翠捻红揉，抵多少月下鸾箫，花底同游。闷恹恹似
黑海东流，没情没绪，无了无休。投至得简帖儿央及成配偶，敢和这卦钱儿落
做冤仇。琴断绒篝，折散绸缪。实丕丕似井底瓶沉，眼睁睁似石上簪投。
【尾声】驾车的痛饮临行酒，抵多少停眠整宿。怎肯辜负了有疼热的惜花心，
生疏了没褒弹画眉手？　闺情
枕痕一线粉香残，宝钗横绿支低。妆慷鸾镜掩，人去凤衾单。闷倚阑干，
无语几长叹。
【驻马听】蝶亻愁蜂亻孱，芳草天涯春事晚。莺慷燕懒，杏花帘幕雨声寒。
秦楼寂寞玉箫闲，楚台容易朝云散。乍离别经这番，恁般懊恼谁曾惯。
【乔牌儿】行时思坐不安，所事儿怕干犯。多情反受风流难，旧愁积新恨
亻赞。
【雁儿落】翠减了修眉柳叶弯，香消了娇脸桃花瓣。宽褪了纤腰翡翠裙，松
绰了缕带鲛销襻。
【得胜令】自从那花底唱《阳关》，柳下送征鞍，经了些夜月孤帏静，望不
见天涯一雁还。看看，业眼儿熬清旦；潸潸，泪珠儿落夜阑。
【甜水令】常记的《白雪》轻讴，金怀满泛，红牙低按，私语烛花残。到如
今好梦全无，佳期易阻，相思成患，平白的废寝忘餐。
【折桂令】望蓝桥远似三山，烟水迷茫，道路艰难。瓶坠簪折，风酸月苦，
雨涩支悭。长搀搀连理树柔条尽铲，碜可可比目鱼活水将干。他性格奸顽，不寄
平安。章台柳恣意留连，蟾宫桂未许跻攀。
【随煞】怕的是无情岁月相催残，容易去何年重返。贾充宅韩掾见应难，天
台路刘郎到来晚。
还句龙纬化文诗卷
刘挚（宋代）

谁识斯文久寂寥，希声杳杳思滔滔。气无外物纤毫累，才有灵滔万丈高。

误借鼓钟娱海鸟，自堪奴仆命离骚。哑钟亦欲烦君手，能为孤音解郁陶。
五更断魂曲
佚名（明代）

一更，愁起
听初更，鼓正敲，心儿懊恼。
想当初，开夜宴，何等奢豪。
进羊羔，斟美酒，笙歌聒噪。
如今寂廖荒店里，只好醉村醪。
又怕酒淡愁浓也，怎把愁肠扫？
二更，凄凉
二更时，辗转愁，梦儿难就。
想当初，睡牙床，锦绣衾绸。
如今芦为帷，土为坑，寒风入牖。
壁穿寒月冷，檐浅夜蛩愁。
可怜满枕凄凉也，重起绕房走。
三更，飘零
夜将中，鼓咚咚，更锣三下。
梦才成，又惊觉，无限嗟呀。
想当初，势顷朝，谁人不敬？
九卿称晚辈，宰相为私衙。
如今势去时衰也，零落如飘草。
四更，无望
城楼上，敲四鼓，星移斗转。
思量起，当日里，蟒玉朝天。
如今别龙楼，辞凤阁，凄凄孤馆。
鸡声茅店里，月影草桥烟。
真个目断长途也，一望一回远。
五更，荒凉
闹攘攘，人催起，五更天气。
正寒冬，风凛冽，霜拂征衣。
更何人，效殷勤，寒温彼此。
随行的是寒月影，吆喝的是马声嘶。
似这般荒凉也，真个不如死！
五更已到，曲终，魂断。
少年行
宋祁（宋代）

君不见汉家五陵诸少年，白马骊驹大道边。
紫纶裁帽映两纽，黄金错带佩双鞬。
经过主第赐绿帻，归宴前堂罗曲筵。
长安多逐韩嫣弹，别藏仍收张氏钱。
传言天子将羽猎，千乘万骑向甘泉。
奉车金吾共驰骋，外家戚里见招延。
径去平冈驰狡兔，虚弯天际落飞鸢。
朅来别馆恣行乐，胡姬当罏酒十千。
薄暮聊归渭桥曲，明旦复会黄山前。
再用喜雪除夕二韵寄宗简
陈傅良（宋代）

子歌我有感，我和子益悲。
文武有天下，二南无变诗。
陵夷及其季，小雅亦既衰。
殷人早坠命，秦氏不及期。
治身如治国，夭寿人所为。
旧恙何时已，与子看前规。
海上卧病寄王临
钱起（唐代）

离客穷海阴，萧辰归思结。一随浮云滞，几怨黄鹄别。

妙年即沉痾，生事多所阙。剑中负明义，枕上惜玄发。

之子良史才，华簪偶时哲。相思千里道，愁望飞鸟绝。

岁暮冰雪寒，淮湖不可越。百年去心虑，孤影守薄劣。

独馀慕侣情，金石无休歇。
青郊
范仲淹（宋代）

青郊鸣锦雉，绿水漾金鳞。
愿得郢中客，共歌台上春。
爱日勉诸生
石介（宋代）

白日如奔骥，少年不足恃。
汲汲身未立，忽焉老将至，
子试念及此，则书何暇乎食，
夜何暇乎寐。
王信玉生日
饶节（宋代）

簪笏谁非嗣，才能恐未难。传家推有守，树德莫如宽。

贱子敢为佞，明公信可观。四维开雉堞，千顷涨波澜。

逮下亡圭角，逢人倒肺肝。月评终许劭，爱客自袁安。

不伪心常逸，忘机体更胖。所临惟简易，有道息彫残。

使节轺车稳，兵符玉具乾。百城同锁静，万井益歌欢。

退食公无事，挥毫妙可刊。笙歌珠履醉，风月井梧寒。

诸子仍闻道，群雏半著冠。居然谢纨绮，沃若秀芝兰。

表里初无憾，行藏晚竟完。向来三径志，欲了五车看。

异日人争诵，来徵印已刓。恐须烦柱石，从此接鸳鸾。

直道惟天相，亨衢岂自干。祝公千岁寿，终始立朝端。
中宿峡
吴维彰（清代）

江风流轻帆，入峡忽瞬息。二禺突兀来，瞥眼若新觌。

羲轮晨无突，天瘦壁面窄。阴崖蓄孤高，势与阳崖敌。

草木胎精华，暮冬见春色。苍茫云水间，气候太古积。

夙闻二帝子，高栖有遗宅。截竹鸣鸾凰，天吹空遥忆。

葛洪与达摩，窅窱仙佛迹。孙恪亦奇缘，归猿何由觅。

胜事烟云流，往辄成故昔。予亦片时客，百年几览历。

风尘念前途，对景倍珍惜。长羡飞来僧，真机守静默。
答孙休兼简清凉和上人二首之二
贺铸（宋代）

渭北人游楚水东，论诗说旧偶从容。
乡关此日几多远，春酒与愁相胜浓。
且免牛衣愧妻子，莫将羊酪诧吾侬。
哀王孙赖弥天释，肯学扬州饭後钟。
颂古二十一首 其十三
释居简（宋代）

去年贫，雷在天上壮。今年贫，水出山下蒙。家风不与香严别，熨斗煎茶铫不同。
殢人娇 其二 曾韵寿词
杨无咎（宋代）

露下天高，最是中秋景胜。喜银蟾、十分增晕。嫦娥飞下，见雾鬟风鬓。

念八景园中，画谁能尽。

慢奏云韶，美斟仙酝。清不寐、桂香成阵。只愁来夕，又阴晴无准。

却待约重圆，后期难问。
周梅墟墓
诸锦（清代）

白苎村中处士庐，梅花绕屋最扶疏。襄阳耆旧曾偕隐，元晏先生但贮书。

早韭晚菘谁料理，悲风宿草动欷歔。鹿门题跋华亭赞，画像惟留孙雪居。
梅边约客
方岳（宋代）

昨日今日雪欲落，一梢两梢梅正开。
携壶野亭醉复醉，折简故人来不来。
山翁意重百金值，俗士面有三寸埃。
临风叹息重叹息，玉飞片片相徘徊。
依韵和田虎通判兼呈品防签判四首 其三
陆佃（宋代）

剧谈终日少文移，幕府新开盛一时。羊酪未妨留灌顶，蟹螯何苦负操卮。

诗成醉里遗忘易，思发花前属和迟。更许此生刚节在，祇应惟有岁寒知。
禅道同功修养诀
晃逈（宋代）

心息相依，息调心静。
静调久久，可成胜定。
神气相合，气和神清。
清和久久，可致长生。
端午帖子词二十首·六夫人合五首
欧阳修（宋代）

梅黄初过雨，麦实已登秋。
避暑多佳赏，皇欢奉豫游。
秋怀十首
赵蕃（宋代）

平生迂斋老，雅志在考槃。
尘氛小败意，顾辄求辞官。
谷中万松株，郁郁知岁寒。
茯苓傥可掘，宁用菊为餐。
江梅
郑谷（唐代）

江梅且缓飞，前辈有歌词。莫惜黄金缕，难忘白雪枝。

吟看归不得，醉嗅立如痴。和雨和烟折，含情寄所思。
自和
姜特立（宋代）

喜报纡芳轸，深期办酒壶。
兴来更唱和，耳热自歌呼。
正可谈风月，何须较智愚。
吾今方息驾，无复问征夫。
倚西楼
佚名（宋代）

禁鼓初传时下打。虚过清风明月夜。眼如鱼目几曾乾，心似酒月终日挂。银汉低垂星斗斜。院宇空寥烛卸。西楼萧洒有谁知，教我独自上来、独自下。
临贺别驾李子西同年寄五字诗以杜句君随丞相后为韵和以谢焉五首 其四
杨万里（宋代）

曲江与临武，彼此昔相望。一岭大如砺，谁云隔寻丈。

离合非人力，此事要天相。升沈亦偶然，岂问优与脏。
雨过閒步
杨公远（宋代）

霏微雨过不成泥，小步何妨曳杖藜。
半露好山云断续，轻笼淡日树高低。
池塘有梦春生草，桃李无言下自蹊。
政此新晴犹未定，那堪又听竹鸡啼。
句
金立之（唐代）

烟破树头惊宿鸟，露凝苔上暗流萤。山人见月宁思寝，更掬寒泉满手霜。

绀殿雨晴松色冷，禅林风起竹声馀。

风过古殿香烟散，月到前林竹露清。更有闲宵清净境，曲江澄月对心虚。

寒露已催鸿北去，火云渐散月西流。园梅坼甲迎春笑，庭草抽心待节芳。
游道林岳麓寺 其二
许及之（宋代）

道林访幽栖，羁怀惬所尚。岳麓振前策，盘纡得夷旷。

向来北山移，无物辞嘲谤。见此意豁然，泉声助悲壮。
黎美周燕归携峨嵋僧过访出新诗见赠和答
罗宾王（明代）

知有心期在，干时岂未能。方归湖海客，随伴蜀山僧。

细草迎幽径，閒花笑古藤。池塘有新句，留梦待佳朋。
智坦西堂请
释祖钦（宋代）

大智洞明，大道坦平。
生铁面具，不近人情。
云峰日朗，雪谷雷鸣。
激起曝腮焦尾，同跃天庭。
句
晏殊（宋代）

狻猊对立香烟度，鸑鷟交飞组绣明。
南浦亭寄所思
刘克庄（宋代）

只是从前瘦病身，官卑活计大清贫。
买来晋帖多成赝，吟得唐清转逼真。
生拟弃家寻剑客，死当移冢近骚人。
秋风烂熳吹双鬓，目送停云欲怆神。
月夜怀友
吴景奎（元代）

银河吹浪泻长空，南国萧萧草木风。千里共看明月好，一尊那得故人同。

关河牢落无来雁，江海飘零任转蓬。近喜皇威清海岱，紫微星在五云中。
西楼
尹伸（明代）

千峰寒淡煦冬曦，信美徒伤楚客词。
柏上素禽当韵友，橘梢苍鼠胜偷儿。
鹑衣负汲朝衙后，鸠语凌檐待雪时。
一事关心行马外，环城流水缘杨丝。
和广西吴宪副 其一
庄昶（明代）

我本楚狂人，荆州此识君。云山还昨梦，世路与人分。

短褐曾嫌丑，虚名自愧闻。兼金数字至，高义激浮云。
和眉山杨清龙渊小舫四绝句
程公许（宋代）

婵娟倚市为谁好，膏火置身空自煎。
何以濯缨歌一曲，秋江淼淼碧如天。
观音赞
释广闻（宋代）

大士真慈念群生，有如慈母忆其子。尽尘毛刹世界海，一一具此一念中。

惟此一念不退转，如子得母亦复然。眼声耳色互三昧，情与无情同證入。

有能不作实證想，当知此相亦非实。忽若子母不相知，大士实相常现前。
题杂画赐门正相傧 其五
朱诚泳（明代）

峭壁苍崖挂绿萝，柴门流水落花多。白云隔断人间路，不放红尘一点过。
雪十首
杨公远（宋代）

腊前三白兆丰年，此话农家万古传。
近值世更人事改，生民全藉老天怜。
峡山飞来寺
陈绍文（明代）

花龛摇峡水，莲宇印霞峰。宝月天香满，灵飙夜梵空。

候禅栖树鹤，护法隐池龙。莫读高僧传，真乘不可穷。
送清湘蒋尉
李曾伯（宋代）

昔插金莲醉五泉，与君抵掌共谈天。
蜀山历遍数千里，荆渚重逢八九年。
了为丹砂行作吏，我无金鼎可求仙。
更怜不是春风手，雪意垂垂送去船。
送客之楚
高吉（宋代）

嘶骑随鞭尾，诗囊挂杖头。
好风吹客去，落日启予愁。
涉水搴沅芷，邀春醉楚楼。
故人如问讯，云卧懒如鸥。
春景 仰蜂粘落絮
刘辰翁（宋代）

采采香无据，游蜂与絮兼。轻吹无影落，仰抱有时粘。

攲蕊栖难稳，垂跗采未嫌。花须纷更辨，柳雪误相沾。

未碍餐能饱，贪看咽欲甜。吟安时失笑，往往似吾髯。
江南织绫词
施肩吾（唐代）

卿卿买得越人丝，贪弄金梭懒画眉。
女伴能来看新聶，鸳鸯正欲上花枝。
题锺家村石崖二首
杨万里（宋代）

水与高崖有底冤，相逢不得镇相喧。
若教渔父头无笠，只著蘘衣便是猿。
风流子 和天篆留别韵
曹亮武（清代）

底须长太息，男儿志、原自在天涯。算楚尾吴头，未为作客，淮南江北，不当辞家。

还记取、兼天排远浪，扑岸涌寒沙。铁瓮城边，化为蝴蝶，隋堤柳畔，撇却桑麻。

一江春水涨，君又去，宛似天上浮槎。切莫随风相忆，对月兴嗟。

料燕羽翩翩，渐过春社。莺啼呖呖，也啄飞花。只怕暮云多处，几阵归鸦。
千秋岁（和人）
李之仪（宋代）

中秋才过，又是重阳到。露乍冷，寒将报。绿香摧渚芰，黄密攒庭寒。人未老。蓝桥谩促霜砧捣。

照影兰缸晕，破户银蟾小。樽在眼，从谁倒。强铺同处被，愁卸欢时帽。须信道。狂心未歇情难老。
题吴兴弁山黄龙洞
李龏（金朝）

巨灵穴此顽冥石，应在乾坤初定时。不是黄龙曾出见，洞藏山底竟谁知。
颂古五十五首
释绍昙（宋代）

十年不作觚棱梦，一旦来从帝苑游。
召对金鸾酬一问，布衣脱下便封侯。
三句颂
释清远（宋代）

禹穴龙门寺，探珠欲问龙。骊珠吞在腹，
浪淘沙（连鹏举坐上次康平仲留别韵）
李弥逊（宋代）

乐事信难逢。莫放匆匆。飞红撩乱减春容。临水不禁频送客，风袖龙钟。

小阁画堂东。绮绣相重。尊前谁唱夏云峰。醒后欲寻溪上路，烟水无穷。
与原仲至交溪桥
刘子翚（宋代）

倦憩春桥午，回环翠碧重。
乱溪流背海，新柳色欺松。
厌市常思野，为官不及农。
喜逢湖上客，谈话得从容。
雪后留报恩方丈三绝 其一
周紫芝（宋代）

文脊坊边雪作堆，报恩溪上冻全开。一天云叶卷风去，四面玉峰攒马来。
答张子白来韵
成鹫（清代）

出现宰官身，不执宰官法。我爱张神君，群嚣静言压。

皂盖林閒来，干旌江介插。盼睐及蓬蒿，光辉生带袷。

笑我山泽臞，从来见闻狭。痼疾在烟霞，因君痛自劄。

宇下田可耕，馀生愿编甲。
和东坡送仲天贶王元直六言韵五首 其一
刘季孙（宋代）

谁怀二子千里，公赋五篇六言。月底飞云西去，山头归雁双骞。
述怀寄佘峰董得仲先生
萧中素（清代）

南村有遗叟，寂寞居河滨。一褐常见肘，数椽聊寄身。

所志在不苟，食力甘苦辛。闲来把直钓，终日无纤鳞。

晴霞映眉宇，野水光粼粼。坐久发清啸，怡然全我真。

古树落高荫，远水怀故人。于此颇有得，毋谓于陵贫。
句
张谔（唐代）

天上姮娥遥解意，偏教月向踏歌明。共待山头明月上，照君行棹出长川。
寓清湖桥夜枕闻雨
汪莘（宋代）

要识人间过去愁，春宵风雨到湖楼。
如今此恨无分处，应有知人在后头。
闲游
陆游（宋代）

好事湖边卖酒家，杖头钱尽惯曾赊。
垆边烂醉眠经日，开过红薇一架花。
过薛舍人旧隐
鲍溶（唐代）

寝门来哭夜，此月小祥初。风意犹忆瑟，萤光乍近书。

墙蒿藏宿鸟，池月上钩鱼。徒引相思泪，涓涓东逝馀。
送善暹首座
释重显（宋代）

名之基，实之蒂，深兮固兮宛相继。古之名也在希声，今之实也同浮瞖。

子州善卷之流也，尧驱舜驰让无暇。归兮归兮归不归，到头未出冥冥者。

吾徒孰谓标奇绝，动静凭君试甄别。叶零零兮秋暮半凋，花片片兮春暖齐发。

暹禅老，暹禅老，意曾高。旷排沽待，忽致讥褒。天人列请兮屡轻笑，祖佛位卑兮还拟逃。

我恐逃之逃不得，大方无外皆充塞。茫茫扰扰知何极，八面香风惹衣裓。
对酒二首 其二
陆游（宋代）

叹息人真未易知，暮年始觉曲生奇。个中妙趣谁堪语，最是初醺未醉时。
汉老弟寄和花发多风雨人生足别离韵十绝因和之 其六
虞俦（宋代）

割鸡自叹非初意，有底徘徊绊此身。官事未知何日了，溪边谁识望云人。
冬雪行
王炎（宋代）

拥衾展转夜不眠，细数更筹知苦寒。
角声未动纸窗白，儿曹报我雪满檐。
玉妃剪水出天巧，飞花万点争清妍。
朱门贵人对之笑，初见一白来丰年。
金甖玉爵杂蔬笋，饮罢敲冰煮新茗。
县官要籴十万斛，天上符移星火速。
去年秋旱粜陈腐，今年秋熟米如玉。
且愿扶桑枝上红，日毂东来却滕六。
今年冬雪民已臞，明年春雪民更饥。
九关有路虎豹守，欲语不敢空长吁。
雪 其一
徐积（宋代）

淮上飞花正皓然，日车月御欲停鞭。千形凛凛如无地，一片苍苍忽露天。

洞口似迷山路处，斗閒疑泛海槎年。长瓢酒挹云泉酿，大轴诗题锦水笺。

僧舍手抔留煮茗，渔庵瓶贮借烹鲜。喜馀稻糁投饥喙，惭乏绨袍赠冻肩。

白里好张红步障，猛中宜摆绛戎旃。扫开寥廓凭风帚，抉去纷纭忆剑仙。

猎火正燃云有焰，旅庖何在突无烟。未应门外同袁子，曾买污莱数亩田。
傅家林
释居简（宋代）

樵斧响晴雷，平林顷刻摧。兔亡三穴徙，猿吊一枝哀。

桑梓思前辈，松杉惜上材。养林如养德，万木盍重栽。
宿秋霜阁后方丈
吕本中（宋代）

秋霜阁后山屈蟠，行人冲泥脚未乾。正是水西佳绝处，不辞风雨夜深寒。
选人语
佚名（唐代）

有钱石上好，无钱刘下好，士大夫张下好。

硕学师刘子，儒生用与言。

今年柿子并遭霜，为语石榴须早摘。
赠人
吕本中（宋代）

坚卧因循欲过冬，故人无复马牛风。得君好句能忘病，笑我长牛不讳穷。

清梦肯嫌斋舍冷，破囊常伴酒杯空。新正所愿长穷健，剩作歌诗准备公。
相逢行赠袁永之
李梦阳（明代）

清晨客叩门，投我一书札。开缄锦云烂，铿然玉相戛。

问客何方锦，新下黄金台。扬鞭指河洛，回旆陵高崖。

选珍掇琪草，探美收与瑰。路逢赤松子，并举收氛埃。

道同心乃冥，神投谊难垂。古人重良契，岂必声影偕。

行行报嘉绩，贡此明堂材。
彭子复临海县斋
楼钥（宋代）

乾道癸巳冬，此邦我经行。郁攸气未殄，千家真赤城。

来访临海令，瓦砾纷纵横。翘然三尺高，问是戒石铭。

徘徊重太息，更闻愁叹声。试询来者谁，共言令姓彭。

我时语傍人，此邑其将兴。迨予来赘倅，客馆方暂停。

夜闻箫鼓沸，听事先落成。起望轮奂美，壮观耸连甍。

百堵日以作，斧斤喜丁丁。层楼庋敕书，两庑环中庭。

久乃游其间，宏大使我惊。位置既深稳，斲削仍攻精。

田里不知役，纤粟无输征。安得屋朗朗，突兀有宁馨。

退食不苟处，扁榜皆佳名。中虚物自照，政平由心平。

稚柏已可悦，况有贤弟兄。小亭真吏隐，县拥高山青。

琴堂虽增旧，此意宜细评。智调天下理，夸言笑后生。

大弦可以急，小弦恐弗胜。举意属俄顷，立欲如所营。

手足民无措，吏奸益相乘。不如疏节目，示以信与诚。

施行有次第，幽远无隐情。上下始相应，温和亮以清。

子贱意不传，仅许胜戴星。彭令盖得此，所以千里称。

此非以政学，渊源甚分明。行矣解印去，众心已先倾。

太守荐之朝，一鹗飞青冥。傍无蚍蜉援，日夜思归耕。

我无荐贤柄，直书气填膺。安得采诗官，取以彻明廷。
送头陀上人赴庐山寺
郑常（唐代）

僧家无住著，早晚出东林。得道非真相，头陀是苦心。

持斋山果熟，倚锡野云深。溪寺谁相待，香花与梵音。
汉江宴别
宋之问（唐代）

汉广不分天，舟移杳若仙。秋虹映晚日，江鹤弄晴烟。

积水浮冠盖，遥风逐管弦。嬉游不可极，留恨此山川。
喜捷应方成
邹浩（宋代）

上医医国有谁知，且集方书捷用之。疾苦一齐安乐后，自然遭遇太平时。
别莫倩赴茂林
李新（宋代）

三叠阳关声，两行铅水泪。
人方入荒陋，天或我遐弃。
雪山雁不到，音书何以寄。
同陈太博诸公登六和塔
白珽（元代）

龙山古化城，浮屠峙其巅。
开殿生妙香，金碧森贝筵。
应真俨若生，倒飞青金莲。
头陀绀林丛，导我丹梯缘。
初犹藉佛日，閟境鯈已玄。
回头失谁何，叫啸衣相牵。
且复忍须臾，当见快意天。
娇儿诧先登，网户相钩连。
炯若蚁在珠，九曲随盘旋。
烂烂沧海开，落落云气悬。
群峰可俯拾，背阅黄鹄骞。
奇观兴懦夫，便欲凌飞仙。
绝顶按坤维，始见南纪偏。
神京渺何许，王气须停躔。
舟车集百蛮，岛屿通人烟。
一为帝王州，气压三大千。
罡风洒毛发，铎语空蝉联。
红红杏园花，愧乏慈恩篇。
次友人韵题墨梅
李若水（宋代）

长爱孤标似君子，不禁横竹巧挤排。
短幅离离乃遗像，至今寒蝶误飞来。
雪樵
行端（元代）

珠霰飘飘柴在肩，且谋烧火过残年。庭前此际无人立，炉内凭谁续断烟。
早朝诗（十四首）
杨子器（明代）

晓风吹动角端旗，仗外祥光绕赤墀。
忽听殿头宣内阁，独承密旨退朝迟。
洞仙歌 其三 夏日斋中苦热，和东坡夏夜韵
董元恺（清代）

小斋烦暑，团扇交挥汗。一庭绿树炎氛满。阑干畔、薰风触热吹来，炉香袅，几缕碧烟凌乱。

琅玕清枕簟，梦到羲皇，此中人不知有汉。被蝉曳残声，唤醒桃源，茶初熟、桐阴斜转。

且奈向、月白露浓时，听白雪高歌，方空新换。
拟古三章留别果山同官
吴泳（宋代）

同门二三友，星弁尝蝉联。
一日两会面，三日一共筵。
共旨棋声里，雨夜诗筹前。
斗酒相为娱，余欢则陶然。
永言怀及兹，余愁浩如山，
未别已足惜，别后谁慰颜。
陆扬未可俟，寄声断鸿边。
八月八日发潭州后得绝句四十首
赵蕃（宋代）

才把离觞已足悲，况哦别句慰相思。
月明未比夜来别，人影已知天外追。
宫词 其六十九
张公庠（宋代）

圣主忧勤览万机，日高前殿步舆归。太官进膳传呼速，御合翩翩入禁扉。
观岸树
方回（元代）

行舟观岸树，意若有不足。
岂惟树柳杨，亦颇间篁竹。
猥琐匪大材，谁谓真不曲。
北风稍向南，南风稍向北。
弱质不自由，随风作反覆。
我家有乔松，似是千秋木。
下无藤萝缠，上无禽鸟宿。
清阴荫百亩，颜然立于独。
八面吹不动，矧肯变寒燠。
是可托吾庐，隐居于此卜。
焉能江湖间，浪与此辈逐。
马城花窠
吕午（宋代）

老子西城住，今逾十载期。
栽花成茂树，种柳长高枝。
移接从渠巧，夸传到处知。
担头挑卖去，一一是趋时。
和颜长官百咏 其六 朱门
朱继芳（宋代）

朱门往事若为怀，积雨苔痕绿上阶。几处败砖吟蟋蟀，玉人曾此溜金钗。
仆射高文庄公挽辞三首 其三
韩维（宋代）

未卒金华业，俄闻卤簿行。音容如夙昔，文雅是平生。

偃蹇丹旌动，徘徊素骥鸣。霜风九京路，凄怆国人情。
玉堂有感
卢祖皋（宋代）

两山风雨故留寒，九陌午泥苦未乾。
开到海棠春烂漫，担头时得数枝看。
凉风
裘万顷（宋代）

凉风几时动，日暮已秋声。
稍稍月华白，纷纷林影清。
予怀元不恶，世事巧相撄。
所愿西成后，边头息戍兵。
次韵马枢密二首
许月卿六（宋代）

年来闭户学崇深，邂逅论文悦我心。
浊酒一杯茶一碗，坐看日影转桐阴。
次韵戴成叔
陈著（宋代）

我生一断梗，会见亲旧疏。
新诗如春风，习习勤嘘枯。
谢君和君诗，句甚形神癯。
一笑当会此，各道意所如。
玉兰楼看牡丹二首 其二
安平（清代）

楼阁春深满院芳，绿云重处护书仓。谁邀贵客临仙馆，常使天香伴玉堂。

红晕美人脂一捻，词传学士调三章。自从琼岛归来后，争羡名花冠洛阳。
莲花峰次敬夫韵
朱熹（宋代）

月晓风清堕白莲，世间无物敢争妍。如何今夜峰头雪，撩得新诗续旧篇。
送熊思诚司理之比部二首
秦镐（明代）

时运欣大造，动植悲秋霜。
自公莅中土，日令专春阳。
噬嗑垂易训，明罚遵三章。
江湖日流血，不足非杀伤。
所余已腐败，密网谁堪张。
跳梁自意外，君子安其常。
平反广孝思，千载扬休光。¤
远叹
晁说之（宋代）

白发飘零远可嗟，百年居屋在京华。
海涯更比天涯远，星斗沉沉入海涯。
咏水仙
钱登选（清代）

诗书亦自有声香，对尔芳情觉韵长。以素示人还尚白，其中正色更流黄。

勿言萧艾修容好，举似灵芝随地良。独夜挑灯深照影，非仙非俗也清狂。
挽包颙叟
陈傅良（宋代）

翁子看时辈，平生不妄贤。
独於公有诔，谁恐世无传。
他日须深刻，吾诗可附联。
草黄松柏秃，名与石岿然。
题傅商卿家壁二首
陈造（宋代）

酒处清谭烛下棋，归期初未厌迟迟。
若为径作翩然去，明日阴晴可得知。
杂咏
陆游（宋代）

旧闻五岳多灵药，晚遇高人得秘文。
梦境此身常是客，几时归卧华山云？
送楚执中随侍入蜀
林逋（宋代）

严君将命之邛蜀，令子和家且侍行。
洛汭好山归别业，江南芳草动离情。
诗题寺壁云根润，书检松窗野色明。
他日林间无所望，只求金榜看嘉名。
凤衔杯
杜安世（宋代）

人生不似月初圆。叹分飞、容易经年。凄惨断云片雨、经经经。经经经、经经经。

金钵小，玉槽慳。想至今、谁为相怜。多少旧欢往事、一潸然。空牵惹、病缠绵。
呈郡寮 其二
杨灏（宋代）

山连吴楚周遭起，水合湖湘汹涌来。千里风烟同乐国，万家歌吹共春台。
过宝应县新开湖十首 其四
杨万里（宋代）

渔家可是厌尘嚣，结屋圆沙最尽梢。外面更栽杨柳树，上头无数鹭鸶巢。
题三轩
谯令宪（宋代）

回头四十九年非，又向盆城把一麾。
苏子北窗明月放，谪仙紫极感秋时。
来游偶契二贤迹，欲赋难酬五字计。
前辈风流沦落尽，何人为种玉田芝。
西亭即事
李颀（唐代）

桃李皆开尽，芳菲渐觉阑。鸟声愁暮雨，花色疑春寒。

倚石攀藤蔓，窥林数竹竿。葛巾常半著，何处似当閒。
寄倪元镇六首 其四
王畦（元代）

洞庭月色夜苍茫，欲驾扁舟独擅场。为问林间倪外史，古今尘世几兴亡。
李白墓
薛师石（宋代）

野火烧残竹数枝，诗魂飘荡定何之。娟娟秋月照采石，不在荒坟在水湄。
百岁令（寿丁大监）
朱涣（唐代）

濂溪先生曰：莲，花之君子者也。我判府都运大监，则人之君子者也。以君子之生值君子花之时，静植清香，二美辉映。某也辄假斯意，作为乐府，以祝千岁寿云。

瑞芳楼下，有花中君了，群然相聚。笑把筒{奭刂}露浥，来庆黄堂初度。净植无尘，清香近远，人与花名伍。六郎那得，这般潇酒襟宇。

运了多少兵筹，依红泛绿，向俭池容与。歌袴方腾持节去，未许制衣湘楚。紫禁荷囊，玉堂莲炬，遍历清华处。归寻太乙，轻舟一叶江渚。
送王潜圣 其一
徐积（宋代）

前日喜重来，今朝复送回。出门无仆马，为子走风埃。

远客有诗赠，短亭无酒杯。南州虽得士，东观却遗才。
送正知客归省母
释居简（宋代）

拟动归心路已差，直饶归得亦无家。倚门自是难忘母，据令从来不识爷。
赠浙西雇推官
徐铉（宋代）

盛府宾寮八十余，闭门高卧兴无如。
梁王苑里相逢早，涧浦城中得信疏。
狼藉杯盘重会面，风流才调一如初。
愿君百岁犹强健，他日相寻隐士庐。
采莲曲二首
戎昱（唐代）

虽听采莲曲，讵识采莲心。漾楫爱花远，回船愁浪深。
烟生极浦色，日落半江阴。同侣怜波静，看妆堕玉簪。

涔阳女儿花满头，毵毵同泛木兰舟。
秋风日暮南湖里，争唱菱歌不肯休。
天台邵明府履病况遗牡丹各赋一绝
林表民（宋代）

一枝美过玉柈盂，岁晚何由复遇苏。
我欲命名不得，有名无实不如无。
赠袁司录（一即丞相淮阳公之犹子与庭筠有旧也）
温庭筠（唐代）

一朝辞满有心期，花发杨园雪压枝。刘尹故人谙往事，

谢郎诸弟得新知。金钗醉就胡姬画，玉管闲留洛客吹。

记得襄阳耆旧语，不堪风景岘山碑。
乾道初予自临川归锺陵李德远范周士送别於西
陆游（宋代）

故人已作山头土，倦客犹鄣陌上尘。
十五年间真一梦，又骑羸马涉西津。
张公子行（一作古意）
常建（唐代）

日出乘钓舟，袅袅持钓竿。涉淇傍荷花，骢马闲金鞍。

侠客白云中，腰间悬辘轳。出门事嫖姚，为君西击胡。

胡兵汉骑相驰逐，转战孤军西海北。百尺旌竿沉黑云，

边笳落日不堪闻。
十二月初六夜梦客溧阳半月而未见晦庵梦中以
赵蕃（宋代）

平生知己晦庵老，岁晚方怀见晚羞。
题诗寄公夏始盛，遣弟持书春又浮。
谢安东山岂我舍，迂叟洛中常国忧。
蟠桃结实动千载，朝菌不与晦朔谋。
句
王随（宋代）

客馆月斜寒梦断，仙舟风稳去帆飞。
读谢翱传
雪江秀公（明代）

南奔北走家何在，七里滩前许剑来。
厓海夜寒惟月上，冬青树老又花开。
侧身天地聊晞发，怅望江山独把杯。
一掬当年知己泪，秋风洒尽下西台。
风水洞
项安世（宋代）

君言洞好定非虚，只愁诗佳洞不如。
两脚若能随杖屐，一生何用更轩车。
听风听水纵横说，随醉随醒烂漫书。
不解九重城里路，有人尘土化衣裾。
踏莎行（赠周节推宠姬）
刘镇（宋代）

兰斛藏香，梅瓶浸玉。炉烟半袅屏山曲。谁烧银烛照黄昏，有人屏倚萧萧竹。

白雪歌翻，红牙板促。周郎自是难回目。禁寒不饮告推人，春风吹聚眉尖绿。
读朱冠之诗有作三首
袁甫（宋代）

浮云擘破月华明，怎得浮云不再生。
几度月明云机擘，全无云翳月全清。
后生欲解凭谁问，先觉虽知肯尽明。
苦硬工夫须彻底，秋云漠漠一轮横。
送僧归静林精舍
释文珦（宋代）

天竺山中秋讲散，露蛩烟雁动乡情。
五株松下梁朝寺，归听罗浮古磬声。
寺西闲步
张耒（宋代）

闾里静无事，野塘春水生。
好风时独立，芳草共闲行。
闰月迟春候，轻阴弄晚晴。
邻炊烟火动，下舍晚鸡鸣。
步自杏花村遵湖堤过钟楼至上蓝寺同王尊素程鸣玉访坚忍拙生二开士不值归路得诗
陈允衡（清代）

古寺闲寻得，篱疏竹数竿。僧偏渡江早，客正入山难。

土锉烟初断，香台影自寒。皈依何日是，愁思又无端。
感遇二十五首
张耒（宋代）

毁竹伐梧桐，意欲困凤凰。
彼虽无食息，逸气自高翔。
凤何求于人，人自欲鸣冈。
麾之亦安有，庚子鸮在堂。
昂昂青云士，忍饥而择粮。
使果腹是求，何忧无五浆。
挽胡子瑞
孙应时（宋代）

耆旧长庚月，斯人马少游。
平生自绳尺，方寸不戈矛。
细细巾箱字，琅琅灯火秋。
子孙森满眼，赍志可无酬。
偈颂十首 其五
释清了（宋代）

只么堆堆地，常光密露时。玄途明绝朕，妙体廓忘依。

正去功中转，傍来晓路归。丝毫都及尽，不觉口如眉。
伸谢经略安抚待制送酒之什
晁说之（宋代）

真茶窃所贪，薄酒亦云嗜。
况此两乘壶，旨哉出厅事。
歌美秦州半，樽罍更几倍。
元戎眷非一，於焉则有二。
癃老欲扶持，牢愁使破碎。
风雪客岁殚，无殒故园泪。
我实不能饮，自有愁常醉。
顾彼昔之人，何必陶阮类。
槌剑剧孟侠，文武卫公贵。
宜饮不饮者，我言尚何费。
顾分玉帐春，远以金壶致。
旧都新奏功，如花方高会。
过王处士竹庄
薛师鲁（宋代）

临流结屋植琅玕，中有高人咏考槃。
一曲秋烟青欲滴，满林春考翠堪看。
山僧过乞归云仗，渔父来分钓月竿。
千古王猷惟此癖，但知此外别无欢。
珍珠帘
黄藻修（清代）

二分明月琼花映。听啼乌、宵枕唤将梦醒。谁拨玉炉灰，烟袅钗头冷。

钗冷愁生新白发，卅九年、伴残妆镜。谁信。似逝水无情，残花风引。

回首绣幕金奁，救飞蛾、剔落灯花红烬。梁燕绕无踪，怅冻云寒凝。

试问玉埋何处也，寄愁吟、古台秋井。寂静。忆一曲游仙，数声清磐。
赠桂林友人
李频（唐代）

君家桂林住，日伐桂枝炊。何事东堂树，年年待一枝。
送懒散先生东归
晁说之（宋代）

先生身干若浮查，舌响霜锺激水车。
平生乐逐胡雁起，倏游吴水忽京华。
公卿到门问穷达，未易可置吾齿牙。
今我何事亦青衫，掉头弃掷如泥沙。
数术因之为道术，净居与世不交加。
一醉十日醒五日，双环妆罢觅新花。
胡尘满眼独不怕，此非净居之胜耶。
原武按堤 其四
郭祥正（宋代）

圣贤君相继虞唐，问罪戎夷复故疆。不得一军提将印，漫来淤地阅堤防。
送梵才大师归天台
吴遵路（宋代）

高躅动京国，静缘怀故山。
扁舟乘兴往，孤鸟倦飞还。
社漏重湖外，霞城积霭间。
碧云聊寓意，即境自幽关。
同余鸿客周雪客朱林修蔡芝泉铉升过龚半千半亩园看花有感
卓尔堪（清代）

绿树莺啼半亩园，城中庐舍类荒村。一阑花气还熏客，无处山光不到门。

酒力尚堪消白昼，笛声切莫傍黄昏。西州曾堕羊昙泪，虎踞关前更断魂。
赠李次仲秋致政
曹勋（宋代）

縠水柯山隔几年，又来辇縠拜云天。
东西南北任造化，甲乙丙丁皆宿缘。
老境精神惟坐卧，故居松竹想清妍。
岂如溪上木中子，日饮溪光今地仙。
和友人山居
费扬古（清代）

晨夕对青山，徘徊水石间。风翻花影乱，谷静鸟声闲。

芳草迷人远，孤云带鹤还。何年移住此，欹枕听潺湲。
书摩崖碑后
黄庭坚（宋代）

春风吹船著浯溪，扶藜上读《中兴碑》。
平生半世看墨本，摩挲石刻鬓成丝。
明皇不作苞桑计，颠倒四海由禄儿。
九庙不守乘舆西，万官已作鸟择栖。
抚军监国太子事，何乃趣取大物为？
事有至难天幸耳，上皇蹰蹐还京师。
内间张后色可否？外间李父颐指挥。
南内凄凉几苟活，高将军去事尤危。
臣结春秋二三策，臣甫杜鹃再拜诗。
安知忠臣痛至骨，世上但赏琼琚词。
同来野僧六七辈，亦有文士相追随。
断崖苍藓对立久，冻雨为洗前朝悲。
依韵和酬鲜于子骏郎中见寄
强至（宋代）

昨在王公幕，同时辄仰攀。
论情昆弟等，知己友朋间。
渭北孤交臂，淮阳慰客颜。
长卿看驷马，父老望西还。
?马索
佚名（宋代）

晓窗明，庭外寒梅向残月。吴溪庾岭，一枝偷把阳和泄。冰姿素艳，自然天赋，品格真殊常别。奈北人、不识南枝，唤作腊前杏先发。奇绝。照溪临水，素禽飞下，玉羽琼芳斗清洁。懊恨春来何晚，伤心邻妇争先折。多情立马，待得黄昏，疏影斜斜微酸结。恨马融、一声羌笛起处，纷纷落如雪。
金陵有美堂
梅尧臣（宋代）

李白爱山如洛阳，三杯为歌愁日长。
废基台殿不可识，玉燕旧栖王谢堂。
公来碧瓦起栋宇，罗列图画牙作床。
池头古月城下江，照见万里冰雪光。
江流不尽月不死，寒浪素影东西翔。
愿公乐此殊未央，慎勿区区思故乡。
驾幸大学扈从有作兼似胄监诸博士
王称（宋代）

金舆旦出九重城，璧水风云气色清。千载衣冠尊俎豆，万方礼乐值文明。

桥门列士瞻天近，云路群仙捧日行。讲席更闻敷典诰，愿将虞夏翊升平。
十五日再登祝融用台字韵
朱熹（宋代）

江流围玉界，天影抱琼台。拄杖烟霄外，中岩日月回。

箕山藏遁许，吴市隐仙梅。一笑今何在，相期再举杯。
寄孟五少府
高适（唐代）

秋气落穷巷，离忧兼暮蝉。后时已如此，高兴亦徒然。

知君念淹泊，忆我屡周旋。征路见来雁，归人悲远天。

平生感千里，相望在贞坚。
水调歌头（晁子应三十八丈见过，因□张德广对木犀水饮，次德广韵）
韩淲（宋代）

明月到花影，把酒对香红。此情飘洒，但觉清景满帘栊。人被好花相恼，花亦知人幽韵，佳处本同风。挥手谢尘纲，举袂步蟾宫。

秋已半，幽涧侧，乱山中。故人过我，终夕乘兴可千钟。赖有曲江才子，坐上平章花月，不管老英雄。心事将何寄，醉语又匆匆。
灵峰闻秋雨
郑刚中（宋代）

夜静荷池叶翻翻，声如珠玑落冰盘。
小窗客梦忽惊破，知是秋雨来池间。
清晓阴云压前山，凉风飘萧起林端。
病身便觉衣袂薄，蒲葵已作无情看。
田家喧呼各相劝，年丰可望康籺宽。
更愿朝廷念东南，吾侪自勉加盘餐。
赵侯保民惠政纪实诗 纪置安报旗十一
邵君美（宋代）

朝朝探报晓民间，犹更讹传百十般。旗上大书安与急，展开安字一齐安。
故秘监丹阳郡公延陵包公挽歌
窦牟（唐代）

台鼎尝虚位，夔龙莫致尧。德音冥秘府，风韵散清朝。

天上文星落，林端玉树凋。有吴君子墓，返葬故山遥。
归途杂诗二首
金大车（明代）

弱冠理玄训，文苑思驰声。
奔走二十年，饥寒苦躬耕。
苟禄非所二，恣我遗世情。
王充论《潜夫》，子云著《玄经》。
昔贤获我心，所务身后名。
勖哉事铅椠，姑以毕余生。
偈十九首 其十三
释守卓（宋代）

黄河水，出昆崙，要得分明转见昏。若欲迥超无间业，灭却如来正法轮。
次韵杨丈夜寒直舍 其二
陈渊（宋代）

銮辂盐车等是劳，便逢良乐肯鸣号。秪应末路歌牛角，不及寒窗秃兔毫。

世事分明如昨梦，人情端的胜春醪。终当短艇从公去，俯仰江湖戏怒涛。
刑曹再赋二绝句弥佳不得不报
晁说之（宋代）

上帝白云居九关，列仙亭馆号萧闲。
念君未作骖鸾侣，愁杀江南庾子山。
别留都诸公卿大夫 其二
王世贞（明代）

爰居飨鲁门，虩虩念大荒。枯藿因风起，虽高故不长。

余本山泽癯，晚收窃岩廊。夕陪鸾凤栖，朝与群龙翔。

荏苒历再秋，鬓发日以霜。萋菲亘天至，其究乃我臧。

归计业已成，离思故难忘。愿垂金石契，申此缱绻章。
达州月夜
张嵲（宋代）

薄暮行人息，角声吹已残。
城空群犬吠，明月照关山。
四望何所见，烟苍树团团。
但闻流水声，不见飞鸟还。
故园天一角，时危路间关。
避地方云始，整驾何当旋。
故人同此夕，若为怀抱宽。
雷州周同府双凤朝阳卷
王佐（汝学）（明代）

有鸟有鸟丹山祥，羽族三百斯其王。五色灿灿昭天章，九苞七德德莫详。

太平天子运隆昌，千仞下来览辉光。曈曈旭日升扶桑，双双扬彩鸣高岗。

一唱一和声锵锵，钧天乐奏上帝旁。此鸟一鸣四海康，天下望汝仪虞唐。

虞唐君臣明且良，汝来应治真非常。谁家兄弟堪比方，应城二周列周行。
巫山一段云 聚鹤峰
赵孟頫（元代）

鹤信三山远，罗裙片水深。高唐春梦杳难寻。惆怅到如今。

十二峰前月，三千里外心。红笺锦字信沉沉。肠断旧香衾。
忆昔
刘克庄（宋代）

晚遇先皇诏起家，负金莲炬紫薇花。
犯颜屡抗涂归疏，断腕难操起复麻。
愚不入时逃北谷，老难待漏守东华。
人生惟有村田乐，未觉封侯胜种瓜。
杂诗
王令（宋代）

关雎后之淑，棫朴君之明。
兔罝尚好德，况及公与卿。
所以彼行苇，敦然遂其生。
谁能弦此歌，为我发古声。
宫词 其三十三
赵佶（宋代）

院宇花深锁洞房，更阑银烛尚荧煌。芸窗尽日观前史，入夜乘闲讲谏章。
句
谌祜（宋代）

克复归神主，多才自不难。
赐蒙古诸王公等宴
弘历（清代）

屏藩伊古重，遐迩迄今同。巡狩边关外，趋陪礼法中。

恩胥叨列土，亲不异分桐。三爵应须遍，周行实可崇。

诗犹歌湛露，骚岂擅雄风。永念协和治，乾乾倍省躬。
力穑吟
邵雍（宋代）

春时耕种，夏时耘耨。
秋时收治，冬时用受。
雨露不愆，既轩既秀。
水旱为灾，尚罹其咎。
晚宿大塘市
李曾伯（宋代）

仆仆征鞍日向西，相将山色界湘漓。
风多火种春犹烧，客每露湘朝未炊。
燕傍人家犹细认，马湘官道似曾知。
眼前风物纪无尽，剩费吟鞭几首诗。
玉蝴蝶·独立软红尘表
仇远（元代）

独立软红尘表，远吞翠雾，平挹纹澜。草长西垣，生怕隔断双鬟。树梢明、夕阳未冷，菱叶静、新雨初乾。倚阑干。一声鹅管，人影高寒。休寻王孙桂隐，白云鸡犬，曾识刘安。羽扇纶巾，不知门外有人闲。袖素手、懒招黄鹄，写碧笺、空寄青鸾。且盘桓。听风听雨，山川山南。
朝中措·夜来听雪晓来看
朱敦儒（宋代）

夜来听雪晓来看。惊失却尘寰。摇撼琼林玉树，心疑身是仙官。乘风缥缈，凌空径去，不怕高寒。却被孤鸿相劝，何如且在人间。
暮秋登彭祖楼
张方平（宋代）

危楼古城角，山色绕苍仓。寒日下何速，清风来甚长。

烟尘恩战国，云水似江乡。重九登高近，阶前菊已香。
双髻山
胡仲弓（宋代）

千古丫鬟高插天，淡妆浓抹傅雪烟。
眼前不见峨眉老，独有青山长少年。
题黄玉圃巡使台阳花果图绝句 其二
吴王坦（清代）

珍果图来命画师，拈花又写佛前枝。窗明几净清茶供，绝胜黄金铸象时。
题沔州诸葛武侯高
张縯（宋代）

赤伏终休运，前营落大星。
皇王空礼乐，江汉閟英灵。
断垄牛羊入，空山草木青。
经时须此牧，清泪洒泉扃。
平原郡斋二首
黄庭坚（宋代）

生平浪学不知株，江北江南去荷锄。
窗风文字翻叶叶，犹似劝人勤读书。
夜坐
白居易（唐代）

庭前尽日立到夜，灯下有时坐彻明。

此情不语何人会，时复长吁一两声。
应诏嘲司花女
虞世南（唐代）

学画鸦黄半未成，垂肩亸袖太憨生。

缘憨却得君王惜，长把花枝傍辇行。
与张支百研江话诗随笔
李重华（清代）

李杜横驰翰墨场，如椽韩笔颇相当。数篇《琴操》尤高躅，束晰何因便《补亡》。
晚泊龟山
苏舜钦（宋代）

南湾晚泊一徘徊，小径山间佛寺开。石势向人森剑戟，滩光和月泻琼瑰。

每伤道路销时序，但屈心情入酒杯。夜籁不喧群动息，长吟聊以寄馀哀。
醉花阴 以竹节大斗为元兄寿
屈大均（明代）

一节琅玕开大斗。斟汝满春酒。金老饱风霜，磨用阴山，玉爪清光透。

龙公早向罗浮取。光怪像灵寿。叶大似芭蕉，倦作荷筒，更可娱黄耇。
清平乐
王炎（宋代）

儿曹耳语。借问何处去。家在翠微深处住。生计一犁春雨。

客中且恁浮游。莫将事挂心头。纵使人生满百，算来更几春秋。
庐州诗
张祁（宋代）

平湖阻城南，长淮带城西。
壮哉金斗势，吴人筑合肥。
曹瞒狼顾地，苻秦又颠挤。
六飞驻吴会，重兵镇边陲。
绍兴丁巳岁，书生绾戎机。
郦琼劫众叛，度河从为齐。
苍黄驱迫际，白刃加扶持。
在职诸君子，临难节不亏。
尚书徇国事，既以身死之。
骂贼语悲壮，摏喉声喔咿。
呜呼赵使君，忠血溅路歧。
乔张实大将，横尸枕阶基。
至今遗部曲，言之皆涕洟。
法当为请谥，史策垂清规。
法当为立端，血食安淮圻。
奈何后之人，邈然弗吾思。
居官潭潭府，神不芘茅茨。
冤气与精魄，皇皇何所依。
所以州宅内，鬼物多怪奇。
月明廷庑下，仿佛若有窥。
謦欬闻动息，衣冠俪容仪。
士民日凋瘵，岳牧婴祸罹。
一纪八除帅，五丧三哭妻。
张侯及内子，遍体生疮痍。
爬搔疼彻骨，脱衣痛粘皮。
狂氓据听事，夫人凭指挥。
玉勒要乌马，云鬟追小姬。
同殂顷刻许，异事今古稀。
磊落陈阁学，文章李紫微。
筑城志不遂，起废止於斯。
杜侯在官日，夜寝鬼来苔。
拔剑起驱逐，反顾出户帏。
曰杜三汝福，即有鼓盆悲。
德章罢郡去，厌厌若行户。
还家席未暖，凶问忽四驰。
安道移嘉禾，病骨何尪羸。
於时秋暑炽，絮帽裹颔颐。
余龄亦何有，干在神已睽。
师说达吏治，通材长拊绥。
东来期月政，简静民甚宜。
传闻盖棺日，邑里皆号啼。
近者吴徽阁，鱼轩发灵輀。
营卒仆公宇，厩驷裹敝帷。
行路闻若骇，举家惊欲痴。
昔有邺中守，迥讳姓尉迟。
后周死国难，英忠未立祠。
及唐开元日，刺史多艰危。
居官屡谪死，未至先歔欷。
仁矣张嘉佑，下车知端倪。
庙貌严祀典，满考迁京畿。
兄弟列三戟，金吾有光辉。
吴竞继为政，神则加冕衣。
自此守无患，吏书信可推。
伯有执郑政，汰侈荒於嬉。
出莽复为乱，羊肆死猖披。
强魂作淫厉，杀人如取携。
其后立良止，祭祀在宗枝。
罪戮彼自取，祸福尚能移。
旅大所冯厚，子产岂吾欺。
塞温五种瘧，踸踔一足夔。
或能为病蹄祟，祈祷烹伏雌。
况我义烈士，品秩非贱卑。
凜凜有生气，为神复何疑。
勺水不酹地，敢望壶与归。
片瓦不覆顶，敢望题与榱。
邦君寄民社，此责将任谁。
既往不足咎，来者犹可追。
傥依包孝肃，或依皇地只。
经营数楹屋，丰俭随公私。
丹青罗像设，香火奉岁时。
尚书名位重，正寝或可施。
吕姬徇夫葬，义妇严中闺。
清贤列两庑，后先分等衰。
当时同难士，物色不可遗。
张陈李鲍韩，势必相追随。
德章病而去，去取更临时。
尊罍陈俨雅，剑佩光陆离。
匠事落成日，醮祭蠲州治。
青词奏上帝，册祝告神知。
若曰物异趣，人鬼安同栖。
兹焉卜新宅，再拜迎将归。
悲笳响萧瑟，风驭行差池。
穹旻亦异色，道路皆惨悽。
巍峨文武庙，千载无倾欹。
使君享安稳，高堂乐融怡。
岂弟而惠政，吉祥介繁禧。
遂纡紫泥诏，入侍白玉墀。
斯民获后福，年谷得禳祈。
坎坎夜伐鼓，欣欣朝荐牺。
人神所依赖，时平物不疵。
中兴天子圣，群公方倚毗。
明德格幽显，和风被华夷。
典章粲文治，昭然日月垂。
卧工靡不报，秩祀当缉熙。
四聪无壅塞，百揆钦畴咨。
咨尔淮西吏，不请奚俟为。
露章画中旨，施行敢稽迟。
太常定庙额，金榜华标题。
特书旌死节，大字刻丰碑。
碑阴有坚石，镌我庐州诗。
送灵江住金华讲院
释行海（宋代）

石里烟云护洞天，一条流水狭能船。
金华仙子如相见，应问人间是几年。
酬杨簿正父子和诗
艾性夫（元代）

落落冥鸿惜羽毛，黄尘不把涴青袍。
关西夫子经犹在，水北山人价自高。
吾道不昌该气数，密林虽寂少风涛。
半园花木能招隐，早晚相从问种桃。
风入松 其十 雪湖
高濂（明代）

瑶台银阙画图中。琼树玲珑。玉垒长堤跨十里，白茫茫、山色当空。

树底红含瘦叶，云边绿剩孤松。

梅花依旧月空朦。清兴谁同。鹤去不还千载梦，冻云深、亭锁阴浓。

村店酒香人醉，山楼吟费诗工。
寄赵景周抚干二首
洪咨夔（宋代）

罨画春树碧，逢迎系行舟。
酒尽可以起，更作须臾留。
我方鹤投笼，君已鹰脱鞲。
相期在岁晏，赠之珊瑚钩。
减字木兰花
范成大（宋代）

波娇鬓袅。中隐堂前人意好。不奈春何。拚却轻寒透薄罗。

翦梅新曲。欲断还联三叠促。围坐风流。饶我尊前第一筹。
登源越国祖庙
汪时中（元代）

四方骚乱六州安，锦缆云帆去不还。
龙剑占星狼鬛静，角弓换月虎牙闲。
东行窦使书初献，西向秦庭泪易潸。
高冢麒麟碑碣在，唐陵隋寝草斑斑。
次尹俊卿见访有诗次韵
王灼（宋代）

联骖来二妙，契好属儿孙。
夜半星河转，谈深几席温。
能诗饭颗瘦，使酒濮阳髡。
万事醉吟里，那须倚市门。
西蜀杨耆二十年前见之甚贫今见之亦贫所异于
苏轼（宋代）

驿舍闻泣者甚怨问之乃昔富而今贫者乃作一诗今以赠杨君?一题赠杨耆，而以现题为引。
?孤村渐?一作微?雨逐秋凉，逆旅愁人怨夜长。
不寐相看惟枥马，愁吟?一作悲歌?互答有寒螀。
天寒滞穗犹横亩，岁晚空机尚倚墙。
劝尔一杯聊复睡，人间贫富海茫茫。
和田家
赵希逢（宋代）

笠蓑懒把一身包，沾体何曾怕雨浇。
待得年丰饶一饱，大家买酒醉溪桥。
潇湘神·零陵作
屈大均（明代）

潇水流，湘水流，三闾愁接二妃愁。潇碧湘蓝虽两色，鸳鸯总作一天秋。
艳体联句
孙原湘（清代）

楚地人双艳，卢家燕并栖。恰当春暖热，转忆夜凄迷。

刬袜惊初见，倾襟语尚低。肌凝姑射比，眉蹙女峰齐。

笑索香兰媚，间贫杜若携。神光离与合，仙手挈还提。

密誓肤亲搯，觕才眼得鎞。心知圆有镜，身愿捏成泥。

咫尺红楼近，寻常素简稽。每偏恩雨露，许吐气虹霓。

豆颗相思种，花名远志题。浮云指直北，弱水溯流西。

浊质惭晨肇，清狂称阮嵇。来占乾鹊噪，静恼乳鸦啼。

隐语芙蓉妙，新词芍药诋。折苕留翡翠，攀树引蝤蛴。

小字唐宫显，哀弦蜀国悽。窗幽飞野马，房暗镇文犀。

怕听风闻撰，虚传海誓赍。纸空猜鲗墨，分阻夺鸾篦。

偷祝坤灵扇，佯扶月窟梯。问桃酸自酿，围棘苦难栖。

诗绣罗巾幅，书缄绛箧绨。画图才仿佛，琴调是端倪。

美疢求丹鼎，芳年想玉笄。喜蛛丝网盒，威凤羽裁袿。

写竹钤螭印，团香剔麝脐。性灵鱼纵壑，踪迹鹿循蹊。

要订三生石，休虞百丈溪。秋情枯瘦柳，宵梦握柔荑。

栩栩园迷蝶，胶胶枕报鸡。联函千万语，无路达琼闺。
栽桑
陆文圭（元代）

细听遴妇低眉说，年年育暨苦无叶。
山童执筐入市献，一称百钱独未惬。
更兼春雨土窗寒，忍风灵儿头嗫嗫。
买丝织绢轮官外，空借怜机间一月。
阿姑卒岁无繻实，小儿露骭风吹裂。
今时县官清且明，课民务本令必行。
担桑赪肩荷锄去，青青布种环郊城。
明年家养一百箔，巷乡缲车栋花落。
满笼新丝白云香，听赛收官鼓声乐。
闲趣
陆游（宋代）

老至衰滋剧，秋高病尚侵。
坐看儿学字，卧听客弹琴。
囷满雀方斗，栖寒鸡欲瘖。
世情元自嬾，不是事违心。
羯鼓图
牟巘五（宋代）

春光一曲透霓屏，红锦绷中养不廷。
谁道青峰白雨点，开元宰相也渠听。
复假前韵为即事二诗且言别于卒章 其二
韦骧（宋代）

浩如潮水出东溟，勇似云梯破铁城。谈柄交挥逾月久，吟毫相抗几时平。

清驩返向尘劳得，佳集元非计构成。还守邑疆相望远，陇烟江月若为情。
李杞寺丞见和前篇，复用元韵答之 其二 再和
苏轼（宋代）

东望海，西望湖，山平水远细欲无。野人疏狂逐渔钓，刺史宽大容歌呼。

君恩饱暖及尔孥，才者不闲拙者娱。穿岩度岭脚力健，未厌山水相萦纡。

三百六十古精庐，出游无伴篮舆孤。作诗虽未造藩阈，破闷岂不贤摴蒱。

君才敏赡兼百夫，朝作千篇日未晡。朅来湖上得佳句，从此不看营丘图。

知君箧椟富有馀，莫惜锦绣偿菅蘧。穷多斗险谁先逋，赌取名画不用摹。
中秋夜杭州玩月
张祜（唐代）

万古太阴精，中秋海上生。鬼愁缘辟照，人爱为高明。

历历华星缘，霏霏薄晕萦。影流江不尽，轮曳谷无声。

似镜当楼晓，如珠出浦盈。岸沙全借白，山木半含清。

小槛循环看，长堤蹋阵行。殷勤未归客，烟水夜来情。
琴诗 其四
周映清（清代）

对月谱梅花，幽香发素腕。实声与散声，缓急可静按。

缅思制谱与，猱绰不容乱。后人务新声，往往越其畔。

新声日以靡，抚琴起三叹。古法多不传，何止《广陵散》。
菩萨蛮五首·集南唐李后主句 其三
吴庆焘（清代）

秦楼不见吹箫女。樱桃落尽春归去。往事只堪哀。朦胧入梦来。

归春须是早。往事知多少。挥泪对宫娥。夜长人奈何。
野菜飞黄蝶
林希逸（宋代）

古竹疏篱畔，无人菜自长。双飞蝴蝶好，一样野花黄。

簇簇青无数，翩翩意欲狂。色鲜凝晓露，翅薄弄朝阳。

正拟和根拔，因怜恋叶忙。今宵须梦化，随逐过山墙。
得替后书怀上第五相公
耿湋（唐代）

谁语恓惶客，偏承顾盼私。应逾骨肉分，敢忘死生期。

山县唯荒垒，云屯尽老师。庖人宁自代，食檗谬相推。

黄绶名空罢，青春鬓又衰。还来扫门处，犹未报恩时。

独立花飞满，无言月下迟。不知丞相意，更欲遣何之。
军中苦乐谣 其五
周霆震（元代）

叠石支床拥败毡，抱关击柝日随缘。松灯自抱芒鞋了，要办明朝买菜钱。
不寐
陆游（宋代）

丽谯听尽短长更，幽梦无端故不成。
寒雨似从心上滴，孤灯偏向枕边明。
读书有味身忘老，报国无期涕每倾。
敢为衰残便虚死，誓先邻曲事春耕。
又寄许道人
欧阳修（宋代）

绿发方瞳瘦骨轻，飘然乘鹤去吹笙。郡斋独坐风生竹，疑是孙登长啸声。
感事寄怀王彦舟侍郎苏景谟大夫 其一
黄彦平（宋代）

藨蓘年仍恶，耕桑命亦微。原头买茶去，江口换鱼归。

顾影行犹畏，全生计已非。五陵游侠客，裘马本轻肥。
郊庙歌辞。仪坤庙乐章。肃和
张齐贤（宋代）

祼圭既濯，郁鬯既陈。画幕云举，黄流玉醇。

仪充献酌，礼盛众禋。地察惟孝，愉焉飨亲。
汉郊祀歌二十首 其十 天马之一
王世贞（明代）

帝图协，天马生。配乾行，函地精。喷明玉，汗殷赭。房为祖，龙为父。

争回飙，掣流电。晨琅琊，夕沙苑。
鸡冠花
尤山（宋代）

秋雨初晴后，鸡冠早放花。
飞鸣欲何向，艳冶自堪夸。
僻地裁红锦，遥天随彩霞。
金门多绛幘，分与野人家。
题画兰
郑思肖（宋代）

求则不得，不求或与。老眼空阔，清风万古。
太庙乐章·皇后阁五首
周麟之（宋代）

沼荇微生绿，宫终结暗度香。
五云凝紫禁，一气转青阳。
奉和袭美酒中十咏。酒尊
陆龟蒙（唐代）

黄金即为侈，白石又太拙。斫得奇树根，中如老蛟穴。

时招山下叟，共酌林间月。尽醉两忘言，谁能作天舌。
少陵草堂
钱源来（清代）

飘泊干戈后，为堂傍水涯。三巴五亩宅，千古一诗家。

无复临江树，犹存覆地花。危楼当北斗，想象望京华。
横塘
杨备（宋代）

早潮才过晚潮来，一一轩窗照水开。
鉴面无尘风不动，分明倒影见楼台。
竹马
张维垣（清代）

跨竹当真骏马乘，儿时稚气望超腾。而今髀肉频生叹，云路驰驱感未能。
乍暑一首
刘克庄（宋代）

南州四月气如蒸，却忆吴中始卖冰。
绿浦游船常载妓，画廊浴鼓或随僧。
梦过水榭闻凉笛，身在山房伴晓灯。
怊怅乌丝栏上笔，蓬窗学写字如蝇。
十二月二十四日夜忆母亲作三首 其三
唐之淳（明代）

堂上慈亲鹤发垂，几回空负倚门思。定因说向孙儿道，知在京师在下邳。
至夜读子肃诗卷帖
赵蕃（宋代）

应接有不暇，幽忧能顿除。
明当增短日，后且怆离居。
恨我平生友，翻成咫尺疏。
为生端不易，作客又何如。
代人乞花
李益（唐代）

绣户朝眠起，开帘满地花。春风解人意，欲落妾西家。
宵兴
孔平仲（宋代）

我眠何由安，击鼓中夜起。出门若秉烛，月色照千里。

屋瓦微有光，纷纷雪正委。清寒薄驼裘，六合气如水。

既归整灯火，危坐阅书史。羸僮拭眼睫，侍我色不喜。

问之强应对，固以噤口齿。金壶涩冰澌，城上更屡死。

戍兵饱且昏，汗漫睡方美。援桴虽贱事，其实关众耳。

奈何司晨夕，倒错一至此。惟有赤帻鸡，嘐嘐鸣不已。
归途有感
王奕（元代）

少小从师读鲁书，几回掩卷想风雩。
得游邹鲁圣贤地，谁创华风道德涂。
地势虽然有离合，脚跟却莫放模糊。
不知江右明经士，曾识春秋两字无。
感恩多 看美人卧
吴绮（清代）

霞敛红窗晓，屈戌黄金小。鹦鹉莫惊猜，报人来。偷觑屏山深处，有人眠有人眠。

倦眼惺忪，压衾花半边。
奉和袭美太湖诗二十首 毛公坛
陆龟蒙（唐代）

古有韩终道，授之刘先生。身如碧凤皇，羽翼披轻轻。

先生盛驱役，臣伏甲与丁。势可倒五岳，不唯鞭群灵。

飘飖驾翔螭，白日朝太清。空遗古坛在，稠叠烟萝屏。

远怀步罡夕，列宿森然明。四角镇露兽，三层差羽婴。

回眸盼七气，运足驰疏星。象外真既感，区中道俄成。

迩来向千祀，云峤空峥嵘。石上橘花落，石根瑶草青。

时时白鹿下，此外无人行。我访岑寂境，自言斋戒精。

如今君安死，魂魄犹膻腥。有芨皆绿字，有芝皆紫茎。

相将望瀛岛，浩荡凌沧溟。
蚊
李纲（宋代）

江风萧萧江水清，飞蚊扑扑何处生。驼肩豹脚嘴如铁，天使咂处同蝇虻。

先生暑困汗翻雨，僮仆摇扇疲屡更。乘虚投隙肆毒吻，鼓翅舞足何其轻。

须臾含桃变柳絮，坐使饥腹成膨脝。舍身施汝岂吾惜，逼耳最恶声娇狞。

有时缘拊于吾指，罪虽应尔心则矜。露华清泚自可饮，戒汝慎勿贪芳腥。
耕读轩集陶诗二首 其二
袁华（明代）

种桑长江边，开荒南野际。星纪奄将终，风雨纵横至。

既耕亦已种，及时当勉励。收敛不盈廛，冬日凄且厉。

时还读我书，竟此岁月驶。缅焉起深情，怀役不遑寐。

守拙归田园，鵔䴊安足恃。
书愤
张诰（清代）

屏迹空余世外身，十年怀抱怅难申。固知张咏常违俗，谁信曾参不杀人。

虫臂鼠肝无作有，白衣苍狗幻疑真。伤心只为同心死，说与旁人恐见嗔。
括苍泛舟
李正民（宋代）

一溪春水碧潺湲，舟溯奔滩激浪喧。雨洗陇苗何限绿，日催林浪不胜繁。

峰峦环合疑无路，草木蒙茸忽见村。自叹经年久为客，静听啼鸟更消魂。
韬光山中杂诗 其一
高攀龙（明代）

开窗北山下，日出竹光朗。
楼中人兀然，鸟雀时来往。
夜起二绝
文天祥（宋代）

三年独立已成僧，欲与何人说葛藤。
夜夜隔墙囚叫佛，三生因果伴孤灯。
用明叟韵并山行未成之意
刘学箕（宋代）

久客住兰亭，心同晋水清。
忘机盟宿鹭，伐木听雏莺。
物亦知人意，春宁有世情。
幽寻空作计，一夜雨连明。
戏乞石菖蒲
饶节（宋代）

古涧灵苗不易遭，寸根拳石著身牢。齐如秧稻刺春水，小似神龟负绿毛。

未与幽人供寿考，曾随迁客赋离骚。阿师垂手入廛去，应许珍奇付我曹。
蓝田溪杂咏二十二首。潺湲声
钱起（唐代）

乱石跳素波，寒声闻几处。飕飕暝风引，散出空林去。
拟移木犀于上游黄云示民泽
陈献章（明代）

木犀金粟散天香，在秋之季庐山阳。湛生期我上游庄，移根千山黄云冈。

万山黄云千山山，金粟花开不等閒。金粟氤氲塞两间，先生与尔同岁阑。
送戚少保归东莱 其一
张鸣韶（明代）

几年忧国鬓成丝，涨海烟尘病不支。三至故应投织杼，千金何意泛鸱夷。

生平意气怜谁在，华发勋名忆往时。莫以冥鸿兴远慕，鼓鼙今更重相思。